

VLADA REPUBLIKE HRVATSKE

Zagreb, 17. kolovoza 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o suglasnosti s povećanjem iznosa sredstava za ugovaranje za poziv na dodjelu bespovratnih sredstava NPOO.C4.3.R3-I4.01 „Izgradnja i opremanje centara za starije osobe (izvaninstitucijske i institucijske usluge)“, u okviru komponente 4 - Tržište rada i socijalna zaštita, Nacionalnog plana oporavka i otpornosti 2021. - 2026. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), a u vezi s člankom 23. stavkom 7. podstavkom 3. i člankom 25. stavkom 4. Zakona o izvršavanju Državnog proračuna Republike Hrvatske za 2023. godinu („Narodne novine“, br. 145/22. i 63/23.), Vlada Republike Hrvatske je na sjednici održanoj \_\_\_\_\_\_\_\_2023. donijela

**O D L U K U**

**o suglasnosti s povećanjem iznosa sredstava za ugovaranje za poziv na dodjelu bespovratnih sredstava NPOO.C4.3.R3-I4.01 „Izgradnja i opremanje centara za starije osobe (izvaninstitucijske i institucijske usluge)“, u okviru komponente 4 - Tržište rada i socijalna zaštita, Nacionalnog plana oporavka i otpornosti 2021. - 2026.**

**I.**

Daje se suglasnost Ministarstvu rada, mirovinskoga sustava, obitelji i socijalne politike za povećanje iznosa sredstava za ugovaranje za 54.000.000,00 eura.

Povećanje se odnosi na ugovaranje dodatnih projekata za objavljeni poziv na dodjelu bespovratnih sredstava NPOO.C4.3.R3-I4.01 „Izgradnja i opremanje centara za starije osobe (izvaninstitucijske i institucijske usluge)“, u okviru komponente 4 - Tržište rada i socijalna zaštita, Nacionalnog plana oporavka i otpornosti 2021. - 2026.

**II.**

Zadužuje se Ministarstvo rada, mirovinskoga sustava, obitelji i socijalne politike za nastavak procedure dodjeljivanja sredstava za projekte iz točke I. ove Odluke, do maksimalnog iznosa od 104.000.000,00 eura.

**III.**

Financijska sredstva za provedbu aktivnosti iz točke I. ove Odluke osigurat će se u državnom proračunu Republike Hrvatske za 2024. godinu i projekcijama za 2025. i 2026. godinu, na kapitalnom projektu K877005 Izgradnja i opremanje centara za starije osobe - NPOO, na izvoru financiranja 11, u okviru ukupnog limita Razdjela 086 Ministarstvo rada, mirovinskoga sustava, obitelji i socijalne politike, Glave 08605, u iznosu od 18.000.000,00 eura u 2024., 19.000.000,00 eura u 2025. i 17.000.000,00 eura 2026.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Potreba za unaprjeđenjem skrbi i usluga za starije osobe naglašena je u Nacionalnom planu razvoja socijalnih usluga za razdoblje 2021. – 2027. kao ključnom strateškom dokumentu u području razvoja socijalnih usluga iz nadležnosti Ministarstva rada, mirovinskoga sustava, obitelji i socijalne politike. Planom su utvrđeni prioriteti razvoja socijalnih usluga te su iskazane potrebe svih korisničkih skupina sa različitim oblicima skrbi, pa tako i u odnosu na osobe starije životne dobi, s ciljem postizanja sustavnog i cjelovitog plana skrbi.

Uvidom u podatke o dostupnosti socijalnih usluga, istaknuto je da su u svim županijama razvijene socijalne usluge za starije osobe, no njihov kapacitet nije dostatan i nije regionalno ravnomjerno ujednačen te su potrebe za dugotrajnom skrbi u porastu. Starijim osobama kojima je zbog otežane funkcionalne sposobnosti i narušenog zdravstvenog stanja potrebna pomoć i nadzor druge osobe u zadovoljenu svih potreba u punom opsegu, nužno je osigurati primjerene usluge dugotrajne intenzivne skrbi. Ujedno, potrebno je razvijati uslugu boravka, uslugu pomoći u kući, kao i druge usluge koje povećavaju kvalitetu života starijih osoba.

Slijedom navedenog, u Nacionalnom planu oporavka i otpornosti 2021. - 2026., u komponenti „Razvoj usluga u zajednici radi prevencije institucionalizacije“ predviđena je investicija „Izgradnja i opremanje centara za starije osobe“. Naime, dodatni kapaciteti za pružanje usluga smještaja osigurat će se izgradnjom centara za starije osobe koji će pružati raznovrsne usluge primjerene potrebama korisnika u sredini u kojoj žive. Izgradnjom centara za starije osobe omogućit će se dostupnost u korištenju raznovrsnih izvaninstitucionalnih usluga radi poboljšanja kvalitete življenja u vlastitom domu, osiguranje integrirane skrbi funkcionalnim spajanjem zdravstvenih ustanova na primarnoj razini s centrima za starije osobe, te usluge smještaja za korisnike kojima je zbog otežane funkcionalne sposobnosti i narušenog zdravstvenog stanja potrebna pomoć i nadzor druge osobe u zadovoljenju svih potreba.

Budući da su sredstva osigurana Nacionalnim planom oporavka i otpornosti i dostatna za financiranje i opremanje 8 centara za starije osobe, kao i osiguranje 969 smještajnih kapaciteta i 2.422 izvaninstitucijske usluge, a potrebe za uslugama za starije osobe su puno veće, smatra se opravdanim osigurati dodatna sredstva za financiranje izgradnje i opremanja većeg broja centara za starije osobe. Dodatnim sredstvima u iznosu od 54.000.000,00 eura financirala bi se izgradnja i opremanje dodatnih 10 centara za starije osobe sa smještajnim kapacitetom za 826 korisnika i 2.099 izvaninstitucijskih usluga.

Slijedom navedenoga, predlaže se Vladi Republike Hrvatske donošenje ove Odluke.